Renault Reinastella

Το **Renault Reinastella** ήταν ένα αυτοκίνητο που παράχθηκε από τη γαλλική αυτοκινητοβιομηχανία Renault. Το αρχικό Reinastella ήταν ένα αυτοκίνητο πολυτελείας που κατασκευάστηκε μεταξύ του 1929 και του 1933.

## Ιστορία
Το αυτοκίνητο παρουσιάστηκε στη Διεθνή Έκθεση Αυτοκινήτου του Παρισιού το 1928 ως Renault Renahuit. Ήταν πολύ μεγάλο και πολυτελές, και ανταγωνιζόταν αυτοκίνητα από παραγωγούς όπως από τη Rolls-Royce, την Cadillac και τη Mercedes-Benz. Τα Stella, ή Grand Renault, σημαδεύονταν με ένα αστέρι καρφωμένο στη μάσκα του ψυγείου πάνω από τη διάσημη παστίλια της Renault, μια αναφορά σε μοντέλα με ονόματα που κατέληγαν σε «-stella», που ήταν μια συνειδητή αναφορά στη λατινική λέξη για «αστέρι». Από την άλλη πλευρά, το «reina» σημαίνει «βασίλισσα» στα ισπανικά.

Το Reinastella ήταν, με μήκος που κυμαινόταν από 5,3 μέτρα έως 5,6 μέτρα και με πλάτος 2 μέτρα, το μεγαλύτερο αυτοκίνητο που παρήχθη ποτέ από τη Renault όταν κυκλοφόρησε στην αγορά. Ζύγιζε 2,5 τόνους και ήταν το πρώτο Renault που εφοδιάστηκε με 8-κύλινδρο κινητήρα, διάταξης I8 (8-κύλινδρος σε σειρά) και 7.125 κυβικών εκατοστών, ενώ η ισχύς κυμαινόταν από 110 έως 130 hp και έφτανε τελική ταχύτητα 125 έως 145 χιλιόμετρα την ώρα, αναλόγως με την έκδοση. Ήταν επίσης το πρώτο Renault που έβαλε το ψυγείο της μπροστά από τον κινητήρα, οδηγώντας το δρόμο για όλα τα μελλοντικά Renault. Το κιβώτιο ταχυτήτων ήταν 3-τάχυτο χειροκίνητο, με την 1η ασυγχρόνιστη, τυπικό για τα στάνταρ της τότε εποχής, αν και ειδικότερα η έκδοση Sport έφερε 4-τάχυτο χειροκίνητο κιβώτιο, κάτι εξαιρετικά σπάνιο για τα τότε στάνταρ.

Ήταν διαθέσιμο σε αρκετά στυλ αμαξώματος και έχαιρε μεγάλης εκτίμησης στις γαλλόφωνες χώρες, με τον ίδιο τρόπο που έκαναν τα οχήματα της Rolls Royce στη Μεγάλη Βρετανία. Ως αποτέλεσμα, μπορεί μερικές φορές να εμφανίζεται στα δημοφιλή μέσα ενημέρωσης της τότε εποχής ως σύμβολο πλούτου. Για παράδειγμα, εμφανίζεται στη σειρά The Adventures of Tintin των βελγικών κόμικ, The Blue Lotus (1936), και The Crab with the Golden Claws (1941). (Οι απεικονίσεις μπορεί να είναι μιας Vivastella σε διαμόρφωση ταξί).

Το 1933, παρουσιάστηκε και εισήχθη και ένα κουπέ, το Reinasport, ως ένα ελαφρύτερο και οικονομικότερο αυτοκίνητο. Σχεδιάστηκε για να ανταγωνιστεί τα τότε βρετανικά και αμερικανικά αντίστοιχα μοντέλα μέσα στο δυσμενές οικονομικό σκηνικό της Μεγάλης Ύφεσης.

Δεν υπήρχε άμεσος διάδοχος του Reinastella. Αυτό οφειλόταν ίσως στο ότι το όχημα θεωρήθηκε άσκοπα μεγάλο, βαρύ και αντιοικονομικό. Το 1930, μια μικρότερη έκδοση του Reinastella θα κυκλοφορούσε ως το Nervastella και θα συνεχίσει να παράγεται ως το Renault Suprastella μέχρι το 1942.

Η υψηλή αναλογία αλουμινίου που χρησιμοποιήθηκε στο όχημα έκανε όλα τα Reinastella επιθυμητά για ανακύκλωση κατά τη διάρκεια του Β' Παγκοσμίου Πολέμου. Μόνο μερικές εκατοντάδες δείγματα του οχήματος κατασκευάστηκαν και τα περισσότερα από αυτά που σώζονται βρίσκονται σε συλλογές μουσείων.

## Παραπομπές


## Βιβλιογραφία

* Gilbert Hatry, Claude Le Maître: Dossiers Chronologiques Renault. Tome 5: 1924–1933. Editions Lafourcade, Paris 1981, ISBN 2-902667-06-X, p. 115–177.
* René Bellu: Toutes les Renault. Des origines à nos jours. Éditions Jean-Pierre Delville, Paris 1979, ISBN 2-85922-023-2, p. 90–115.
* Album du fanatique de l'automobile, no 14, mai-juin 1969.
* Automobilia, no 59, novembre 2002.
* La Vie de l'auto, no 90/11, 1990.
* Autorenkollektiv: Renault. 100 years of motoring progress.
* Renault: ein Jahrhundert Tradition in der Spitzenklasse. [Hommage an Safrane]. Régie Nationale des Usines Renault . Ed. Mango, Paris 1992, ISBN 2-7404-0215-5. (deutsch).

Reinastella
Κατηγορία:Αυτοκίνητα πολυτελείας
Κατηγορία:Γαλλικά αυτοκίνητα